Šetnja zajedništva - manifestacija za promicanje tolerancije
Međuvjerske grupe i njihovi pristaše počeli su s ovom manifestacijom kao sredstvom borbe protiv vjerske netolerancije nakon terorističk
Članovi Međuvjerske zajednice Washingtona održali su proteklog vikenda takozvanu šetnju zajedništva – godišnju manifestaciju koja ima za cilj promicanje tolerancije. Stotine ljudi, različitih vjera, okupilo se u crkvama i drugim svetištima uzduž Avenije Massachusetts, kako bi naučilo nešto o religijama drugih ljudi. Također su se prijavili za različite aktivnosti u svojoj zajednici. U židovskoj sinagogi u Washingtonu moglo se vidjeti glazbenike i plesače mnogih različitih vjera, na proslavi pete godišnje međuvjerske šetnje. Organizatori kažu da se oko 350 ljudi različitih vjera okupilo u washingtonskoj Hebrew Congregation kako bi čuli glazbu multikulturalnog sastava, dok su židovski, muslimanski i kršćanski čelnici pozvali okupljene da nauče nešto novo o drugim religijima. Jedan od govornika bio je i rabin Bruce Lustig. "On je imam, a ja sam rabin, a obojica smo jednostavno učitelji koji ponizno stojimo pred Bogom, u nadi da pomažemo drugima da zastanu, i otkriju koliko smo snažni kada se ujedinimo". Nakon što su napustili sinagogu, posjetitelji su se zaputili na šetnju zajedništva, te su po prvi puta posjetili nekoliko vjerskih svetišta uzduž avenije Massachusetts. Naime, prošle godine su u ovoj manifestaciji sudjelovali samo Washingtonski Islamski centar, i sinagoga. Ove godine tu su bili i hramovi u kojima se okupljaju Sikhi, budistički hramovi, crkve, te pravoslavna kršćanska katedrala svetog Nikole. Međuvjerske grupe i njihovi pristaše počeli su s ovom manifestacijom kao sredstvom borbe protiv vjerske netolerancije nakon terorističkih napada iz 2001. godine. William Davis direktor je informativnog centra Ujedinjenih naroda u Washingtonu. "Kao što je slučaj u vrijeme drugih teških razdoblja naše povijesti, ono što želimo jest da iskoristimo tešku situaciju, i okrenemo se budućnosti. I kada osjetite tu suradnju i zajedničke ciljeve koje imaju oni koji su se ovdje danas okupili, shvatite da se nešto pozitivno rodilo iz jednog tragičnog događaja". Predsjednik Washingtonskog nacionalnog hrama Sikha, kaže da je ova vjerska grupa u Sjedinjenim Državama bila izložena određenim neprijateljskim stavovima nakon terorističkih napada od 11-og rujna, zbog toga što nose turbane. No, ova šetnja zajedništva, dodaje on pomogla je u prevazilaženju nekih krivih vjerovanja koje ljudi imaju o vjeri Sikha. Organizatori kažu da je još jedan od ciljeva ove manifestacije regrutiranje novih članova, iz različith vjerskih zajednica, da se pridruže aktivnostima kao što su čišćenje prirodnog okoliša, ili pomaganje siromašnim članovima zajednice. Stuart Levy jedan od osnivača washingtonske međuvjerske grupe, Olive Branch, koja okuplja mlade židove i muslimane, kaže da je ovakva manifestacija prilika za svaku od vjerskih grupa da se više uključe u međuvjerske napore. Gospodin Levy, i suosnivačica grupe, Minha Kauser, nedavno su nazočili Iftar večeri, na kojoj su muslimani i židovi zajedno objedovali na kraju dana posta tijekom svetog muslimanskog mjeseca Ramazana. Dodaju da u budućnosti planiraju još ovakvih aktivnosti za mlade židove i muslimane.